એણે આજુબાજુમાં ડાફોળિયાં માર્યા. આસમાની રંગ ફક્ત આસમાનમાં જ દેખાયો, ટેકરી તો ભૂખરી માટી ને પીળા ઘાસના તણખલાથી ઢંકાયેલી હતી. આસમાની રંગની ઢેલ ક્યાં ઊડી ગઇ હશે?!‘અરે, બાપ રે!’ દેવના દિમાગને અચાનક એક ઝાટકો લાગ્યો, ‘એ ક્યાંક મંદિરની પાછળ આવેલા ‘સ્યુસાઇડ પોઇન્ટ’ તરફ તો નહીં ગઇ હોય?!’ દેવને ખબર હતી કે આ જગ્યા આપઘાત કરવા ઇચ્છનારાઓ માટે ખાસ ફેવરિટ હતી. એની પાછળનું મુખ્ય કારણ તો પરાપૂર્વથી ચાલી આવતી એક માન્યતા હતી.